google/wiki40b huggingface dataset:
Ρος Ντέιλι

Βιογραφία

Γύρω στα δεκαοχτώ του χρόνια, έχοντας ξαναβρεθεί με την οικογένειά του στην Καλιφόρνια και το Σαν Φρανσίσκο έρχεται σε επαφή μέσα από διάφορους κύκλους με μουσικές της Ανατολής καθώς και με όργανα που την απαρτίζουν. Δε θα αργήσει να γοητευθεί και σε νεαρή ηλικία θα αρχίσει ταξίδια σε διάφορες χώρες, από την ανατολική Μεσόγειο μέχρι και χώρες της Άπω Ανατολής. Σκοπός του ήταν η αναζήτηση και εμβάθυνση στις μουσικές παραδόσεις των τόπων αυτών. Το 1970 και 1972 επισκέπτεται για μικρά διαστήματα την Κρήτη  και το 1975 αποφασίζει να μείνει στο νησί όπου θα διδαχθεί την κρητική λύρα από έναν σπουδαίο δάσκαλο και δεξιοτέχνη της εποχής, τον Κώστα Μουντάκη. Την ίδια εποχή θα κάνει αρκετά ταξίδια στην Τουρκία προκειμένου να ασχοληθεί βαθύτερα με την οθωμανική και τουρκική μουσική. Το 1990 θα προχωρήσει σε μία δική του τροποποίηση στην κρητική λύρα προσθέτοντας στοιχεία από τη βυζαντινή λύρα, καθώς και το ινδικό σαράνγκι. Η μουσική του συνδυάζει στοιχεία από διάφορα μέρη της Ανατολής τόσο ως προς τα όργανα που χρησιμοποιεί αλλά κι ως προς τους ποικίλους ρυθμούς που περιλαμβάνονται στη δισκογραφία του. Αυτός είναι κι ένας λόγος άλλωστε που χρησιμοποιεί το ραμπάμπ καθώς όπως αναφέρει αυτό το όργανο έχει μία ουδετερότητα που καθιστά εύκολη την παρουσία του σε διάφορους ανατολικούς ρυθμούς. Στη δισκογραφία του, χρησιμοποιεί εκτός απ' τη λύρα και το ραμπάμπ, έγχορδα όργανα όπως σαράνγκι, ούτι, σάζι, ταμπουρά, λαούτο και πολίτικη λύρα.   
Στην Κρήτη όπου ζει μόνιμα τις τελευταίες δεκαετίες, μελετάει και διδάσκει την κρητική μουσική παράδοση. Το 1982 ίδρυσε το Μουσικό Εργαστήρι Λαβύρινθος, που στεγάζεται στο Χουδέτσι Ηρακλείου (20 km από το Ηράκλειο), με σκοπό τη συλλογή, τη διάσωση και την προβολή παραδοσιακών μουσικών οργάνων από όλο τον κόσμο. Εκεί φιλοξενούνται πάνω από 250 όργανα λαϊκής και παραδοσιακής μουσικής όπου σε μεγάλο βαθμό προέρχονται από ταξίδια του Ντέιλι στην Ανατολή. Στον Λαβύρινθο, επίσης, γίνονται διάφορες μουσικές παραστάσεις και συζητήσεις με μουσικούς απ' την Ελλάδα και το εξωτερικό.
Έχει δώσει πολλές συναυλίες στην Ευρώπη και τον κόσμο ενώ έχει συνεργαστεί με πολλούς Έλληνες και ξένους μουσικούς, όπως οι Στέλιος Πετράκης, Βασίλης Σούκας, Ψαρογιώργης, Πετρολούκας Χαλκιάς, Κέλυ Θωμά, Δημήτρης Σταυρακάκης, Μιχάλης Νικολούδης, Ζόχαρ Φρέσκο, Τρίο Σεμιρανί, Μπαστάν Αμπραάμ, Μπακαλέ Σισσοκό και άλλοι.
Το 2004 είχε αναλάβει καλλιτεχνικός διευθυντής του πολιτιστικού προγράμματος των Ολυμπιακών αγώνων για την πόλη του Ηρακλείου και οργάνωσε προσωπικά και επέβλεψε την εκτέλεση 15 συναυλιών με 300 καλλιτέχνες από διάφορα μέρη του πλανήτη. Στις ευρωπαϊκές εκλογές του 2009 στην Ελλάδα ήταν υποψήφιος ευρωβουλευτής με τους Οικολόγους Πράσινους. 
Το 2014, ήταν ένας από τους διανοούμενους και πολιτικούς που υπέγραψαν την ''Ώρα της ευρωπαϊκής Αριστεράς", στηρίζοντας τον Αλέξη Τσίπρα. Στις ευρωεκλογές του 2019 είναι υποψήφιος ευρωβουλευτής με τον ΣΥΡΙΖΑ.
Νομοθετικό Σώμα της Αλάσκας

Συνεδριάσεις

Οι ετήσιες συνεδριάσεις αρχίζουν τον Ιανουάριο και περιορίζονται από νόμο σε 90 ημερολογιακές ημέρες. Ειδικές συνεδριάσεις 30 ημερολογιακών ημερών μπορούν ανασυγκληθούν με τη συναίνεση των δύο τρίτων κάθε σώματος.

Μη επαγγελματικό νομοθετικό σώμα

Αντίθετα με άλλα πολιτειακά νομοθετικά σώματα με μακρύτερες συνεδριάσεις, το συγκριτικά μικρό Νομοθετικό Σώμα της Αλάσκας επιτρέπει στους νομοθέτες να διατηρήσουν επαγγελματικές δραστηριότητες, ειδικά στις πολλές εποχικές βιομηχανίες της πολιτείας, όπως η αλιεία και ο τουρισμός.
Σφραγιδόλιθος (Αρχαιολογικό Μουσείο του Βερολίνου, αρ 180)

Περιγραφή

Πρόκειται για κυλινδρικό σφραγιδόλιθο, διάτρητο. Είναι κατασκευασμένος από χαλκηδόνιο και διακοσμημένος με ανάγλυφη παράσταση αλόγου ιππασίας που φέρει χαλινάρι στο στόμα και χαλίμι στην πλάτη. Το άλογο βηματίζει ήρεμα προς αριστερή κατεύθυνση, ενώ επάνω από το άλογο, φέρεται ο δίσκος του ήλιου με αναπεπταμένα τα μακρυά φτερά του σε απόλυτη έκταση.

Ερμηνεία και ιστορική τοποθέτηση

Η παράσταση που θυμίζει διάκοσμο περσικού μνημείου είναι θαυμάσιο έργο μικρασιατικής ελληνικής χρυσοχοϊκής τέχνης. Κατασκευάστηκε προφανώς για κάποιον πελάτη από την Περσία. Είναι αρχαϊκό έργο του 5ου αιώνα π.Χ.
Ρουέν

Ιστορία

Ιδρύθηκε από τους Γαλάτες. Τον 5ο αιώνα έγινε έδρα επισκοπής και αργότερα έγινε πρωτεύουσα της Νευστρίας. Τον 9ο αιώνα καταλήφθηκε από τους Νορμανδούς Βίκινγκ και από το 912 αποτελούσε την πρωτεύουσα του δουκάτου της Νορμανδίας. Περί τον 11ο αιώνα αποτελούσε μια από τις κυριότερες εβραϊκές εστίες στην Ευρώπη: σύμφωνα με την απογραφή του 1100, ο ιουδαϊκός πληθυσμός ήταν 6.000 κάτοικοι, περίπου το 20% του τότε πληθυσμού. Αργότερα οι Ιουδαίοι της Ρουέν διασκορπίστηκαν σε όλες τις πόλεις της Νορμανδίας. Ο βασιλιάς της Γαλλίας Φίλιππος Β' Αύγουστος (1204) κατέλαβε την πόλη από τους Άγγλους, προσαρτώντας την στο Γαλλικό βασίλειο μαζί με ολόκληρη την υπόλοιπη Νορμανδία. Κατά τη διάρκεια του Εκατονταετούς Πολέμου καταλήφθηκε από τον Άγγλο βασιλιά Ερρίκο Ε' (1419), μαζί με την υπόλοιπη Νορμανδία προσαρτώντας την στο Αγγλικό στέμμα. Στην Ρουέν κάηκε και η Ιωάννα της Λωρραίνης σαν μάγισσα στις 30 Μαΐου 1431, ενώ ανακαταλήφθηκε οριστικά από τους Γάλλους το 1449.
Στη διάρκεια του Β' Παγκοσμίου Πολέμου έγινε από τους Ναζί η έδρα του γερμανικού ναυτικού, που το εγκατέστησαν στο εμπορικό Πανεπιστήμιο της πόλης. Όταν έγινε η απόβαση και η μάχη της Νορμανδίας υπέστη σοβαρές καταστροφές ολόκληρη η πόλη από τους συμμαχικούς βομβαρδισμούς, ενώ καταστράφηκε και ο Καθεδρικός ναός της πόλης.

Μουσεία, αξιοθέατα

Το σπουδαιότερο κτίσμα που συναντάται στην Ρουέν είναι ο Καθεδρικός ναός της πόλης, Γοτθικού ρυθμού, έδρα αρχιεπισκοπής, όπου βρίσκεται και ένας από τους τάφους του βασιλιά της Αγγλίας Ριχάρδου του Λεοντόκαρδου, όπου φυλάσσεται η καρδιά του. Είναι διακοσμημένος με τοιχογραφίες του διάσημου ζωγράφου Κλοντ Μονέ (1840 - 1926), ενώ την περίοδο (1876 - 1880) ήταν το ψηλότερο κτίριο του κόσμου συνολικού ύψους 151 μέτρων. Υπέστη σοβαρές καταστροφές με τους βομβαρδισμούς των Συμμάχων στη μάχη της Νορμανδίας (1944). Υπάρχει επίσης η εκκλησία της Ιωάννας της Λωρραίνης με τοιχογραφίες που δείχνουν την σκηνή του μαρτυρικού της θανάτου, όπως και η Γοτθική εκκλησία του αγίου Μακλού (15ος αι.). Το μουσείο Καλών Τεχνών της πόλης έχει πλήθος πινάκων ζωγραφικής του διάσημου ζωγράφου Κλοντ Μονέ.
Το ναυτικό μουσείο είναι το μουσείο ιστορίας της ναυσιπλοΐας και του λιμανιού της Ρουέν.
Όμιλος Ζ΄ Παγκόσμιου Κυπέλλου Ποδοσφαίρου 2014

Ο Όμιλος Ζ΄ του Παγκοσμίου Κυπέλλου Ποδοσφαίρου 2014 αποτελείται από τις εθνικές ομάδες της Γερμανία, της Γκάνας, των ΗΠΑ και της Πορτογαλίας. Οι αγώνες ξεκίνησαν στις 16 Ιουνίου και τελείωσαν στις 25 Ιουνίου 2014.
Οι δύο πρώτες ομάδες του ομίλου συνέχισαν στην φάση των 16. Η Γερμανία ως πρώτη του ομίλου συνέχισε σε αγώνα με το Βέλγιο που ήταν η δεύτερη του ομίλου Η΄ και οι ΗΠΑ στη δεύτερη θέση του ομίλου συνέχισαν σε αγώνα με την Αλγερία που ήταν η πρώτη του ομίλου Η΄.
Άμπραχαμ φαν Κόιλενμπορχ

Βιογραφία

Δεν είναι πολλά πράγματα γνωστά σχετικά με τον βίο του καλλιτέχνη. Έχει γίνει η υπόθεση ότι γεννήθηκε στην Ουτρέχτη περί το 1620, γεγονός που βασίζεται στο ότι έγινε μέλος στη Συντεχνία του Αγίου Λουκά της πόλης το 1639, αν και σε άλλη πηγή αναφέρεται ως έτος γέννησης "περί το 1610". Δεν είναι γνωστό τίποτε για τους γονείς του.
Αναφέρεται ότι διετέλεσε μαθητής του Κορνέλις φαν Πούλενμπουρχ, αλλά, όπως αναγράφει ο Liedtke, ο Πούλενμπουρχ βρισκόταν στην Αγγλία κατά την περίοδο 1637 - 1641, όταν δηλαδή ο Κόιλενμπορχ έπρεπε να μαθητεύει. Όπως κι αν έχει, ο Κόιλενμπορχ επηρεάστηκε πολύ από τον Πούλενμπουρχ και εντυπωσιάστηκε από την επιτυχία που σημείωναν τα έργα τόσο αυτού όσο και του πιθανού μαθητή του, Ντιρκ φαν ντερ Λίσσε στην Αυλή της Χάγης, ωστόσο σε αντίθεση με τους δύο αυτούς καλλιτέχνες, δεν εργάστηκε ποτέ εκτός Ουτρέχτης, όπου και νυμφεύτηκε στις 23 Μαΐου 1641. Τα περισσότερα έργα του χρονολογούνται κατά τη δεκαετία του 1640.
Ο Κόιλενμπορχ απεβίωσε στην Ουτρέχτη στις 22 Νοεμβρίου 1658.

Έργο

Ο Κόιλενμπορχ ειδικευόταν σε "αρκαδικούς" πίνακες με σπήλαια και μυθολογικές, ενίοτε και βιβλικές, μελοδραματικές σκηνές. Αυτές οι σκηνές αντλούν την έμπνευσή τους από έργα του Πούλενμπουρχ, αλλά και έργα του Κάρελ ντε Χόοχ, ο οποίος είχε δραστηριοποιηθεί στην Ουτρέχτη κατά τη δεκαετία του 1630. Τα σπήλαια (grottos) και οι κατακόμβες της Ρώμης είχαν από παλαιότερα εντυπωσιάσει τους Ολλανδούς καλλιτέχνες, όπως τον Μάρτεν φαν Χέιμσκερκ κατά τη δεκαετία του 1530. Ο Κόιλεμπορχ ήταν προικισμένος καλλιτέχνης στη ζωγραφική μορφών και κατά καιρούς συνεργάστηκε με άλλους ζωγράφους, όπως τον Γιάκομπ Ντουκ, αλλά όχι τόσο λεπτεπίλεπτος όσο ο Πούλενμπουρχ. Τα τοπία του είναι αρκετά ρεαλιστικά, με ύφος που προσομοιάζει αυτό του Γιαν Μποτ.
Σημαία της Πολιτείας Μον

Πρώην σημαία

Η πρώην σημαία της πολιτείας Μον χρησιμοποιήθηκε μέχρι την υιοθέτηση της σημερινής σημαίας στις 8 Ιουνίου 2018, όπου απεικόνιζε ένα χάμσα σε σκούρο μπλε φόντο και είχε τη φράση "Πολιτεία Μον" (မွန်ပြည်နယ်) γραμμένη από κάτω. Η σημαία της περιφέρειας Μπάγκο είναι πολύ παρόμοια με τη πρώην σημαία της πολιτείας Μον, αλλά η χάμσα και το κείμενο έχουν διαφορετικές διαστάσεις και σχέδια.
Euranet

Η Euranet, (αγγλικά: European Radio Network, ελληνικά: Ευρωπαϊκό Ραδιοφωνικό Δίκτυο) είναι μια κοινοπραξία των διεθνών, εθνικών, περιφερειακών και τοπικών ευρωπαϊκών ραδιοφωνικών οργανισμών. Η Euranet καλύπτει τα γεγονότα στην Ευρώπη από μια διακρατική άποψη. Επίσης προσφέρει μια παν-Ευρωπαϊκή επεξεργασία των πληροφοριών για τις ευρωπαϊκές υποθέσεις, που καλύπτει τόσο τα όργανα της ΕΕ όσο και τα επιμέρους κράτη μέλη.

Ιστορία

Με πρωτοβουλία της Deutsche Welle (DW) και του Διεθνούς Ράδιο της Γαλλίας (RFI), 16 διεθνείς, εθνικοί, περιφεριακοί και τοπικοί Ευρωπαϊκοί ραδιοφωνικοί σταθμοί από 13 χώρες της ΕΕ ένωσαν τις δυνάμεις τους για τη δημιουργία ενός πανευρωπαϊκού ομίλου μέσων ενημέρωσης στις 25 Ιουλίου 2007. Αυτός περιλαμβάνει τόσο δημόσιους όσο και ιδιωτικούς ραδιοφωνικούς οργανισμούς. Ο στόχος της συνεργασίας είναι η βελτίωση της ποιότητας των εκθέσεων σχετικά και από την Ευρώπη, και να ενθαρρύνει τη συζήτηση για την συντροφικότητα στην Ευρώπη για την προώθηση μιας ευρωπαϊκής κοινής γνώμης.
Η επίσημη παρουσίαση της Euranet έγινε από την Μαργκότ Γουάλστρομ, τότε Αντιπρόεδρος της Ευρωπαϊκής Κομμισιόν, και πήρε μέρος στις 26 Φεβρουαρίου 2008 στις Βρυξέλλες. Ως αρμόδια Επίτροπος για τις διοργανικές σχέσεις και την επικοινωνιακή στρατηγική, η Μαργκότ Γουάλστρομ ανακάλυψε ότι η Euranet θα λάβει 5,8 εκατομμύρια ευρώ σε οικονομική υποστήριξη από την Ευρωπαϊκή Επιτροπή κατά τη διάρκεια των πρώτων πέντε ετών, ενώ εξασφαλίζεται η πλήρη συντακτική συνεργασία των ραδιοφωνικών σταθμών.
Στα πρώτα χρόνια, η Euranet μετέδιδε προγράμματα σε πέντε βασικές γλώσσες – Γερμανικά, Αγγλικά, Γαλλικά, Πολωνικά και Ισπανικά, καθώς και σε πέντε άλλες γλώσσες  – Βουλγαρικά, Ελληνικά, Πορτογαλικά, Ρουμανικά και Ουγγρικά.
Τον Ιούλιο του 2012, η Euranet αποτελούταν από 26 επαγγελματικούς ραδιοφωνικούς σταθμούς, που συμπληρώνονται από 10 ραδιόφωνα πανεπιστημιουπόλεων. Όλες αυτές οι συνεργασίες δημιουργούν μια κάλυψη που πρέπει να παραδοθεί σε περισσότερους από 20 εκατομμύρια ακροατές την ημέρα και στις 23 επίσημες γλώσσες της κοινότητας. Το δίκτυο της Euranet παράγει και εκπέμπει ετησίως πάνω από 2.000 ώρες που σχετίζονται με ειδήσεις από την ΕΕ και περιοδικά με τα μέλη του να θεσπίζουν τα συνεταιριστικά και συνεργατικά μοντέλα παραγωγής και φέρνει μια διακρατική θέα στους ακροατές του.
The Flower of Scotland

Flower of Scotland (στη γαελική: Flùr na h-Alba, σκωτσέζικα:Flouer o Scotland, ελληνικά: Λουλούδι της Σκωτίας) είναι ένα δημοφιλές τραγούδι της Σκωτίας, το οποίο συχνά χρησιμοποιείται σε ειδικές περιστάσεις και σε αθλητικές διοργανώσεις. Καθώς η Σκωτία δεν έχει επίσημο εθνικό ύμνο, το Flower of Scotland είναι ένα από τα τραγούδια το οποίο ανεπίσημα πληροί τον ρόλο αυτό, μαζί με το, Highland Cathedral και το παλαιότερο Scotland the Brave. Γράφτηκε από τον Ρόι Γουίλιαμσον, του συγκροτήματος, The Corries και παρουσιάστηκε το 1967, και αναφέρεται στη νίκη των Σκώτων με επικεφαλής τον Ροβέρτο Α΄ επί των Άγγλων του βασιλέα Εδουάρδου Β΄ στη μάχη του Μπάνοκμπερν, το 1314.

Χρήση

Το τραγούδι είναι ιδιαίτερα αγαπητό στην εθνική ομάδα ράγκμπι της Σκωτίας από το 1974 όταν τραγουδήθηκε για πρώτη φορά από τους παίκτες της, στη Νότια Αφρική το 1974.
Το 2004 παρουσιάστηκε στο Κοινοβούλιο της Σκωτίας δημόσια αίτηση για την επιλογή ενός άλλου τραγουδιού ως ύμνου.
Σαβάζιος

Στην ελληνική μυθολογία με το όνομα Σαβάζιος είναι γνωστή μία αρχαία ελληνική θρακική και φρυγική θεότητα. Ο Σαβάζιος ήταν θεός των ιππέων, των νομάδων, της βλαστήσεως και του σιταριού. Ετυμολογικά, το δεύτερο συνθετικό του ονόματος (-ζιος) προέρχεται από την κοινή ινδοευρωπαϊκή ρίζα Dyeus, από όπου και οι λέξεις «Δίας» και «θεός», το λατινικό deus = θεός, κλπ.. Στην κλασική Ελλάδα τον παρομοίαζαν με τον Διόνυσο, αλλά η βάρβαρη και παράξενη λατρεία του δεν είχε πολλούς οπαδούς. Οι πιστοί του χόρευαν κρατώντας ιερά φίδια, ενώ κατά τις νύχτες εόρταζαν τον «μυστικό γάμο» των μυημένων με τον θεό. Το «Λεξικό της Σούδας» γράφει με απόλυτο τρόπο:
«ο Σαβάζιος... ...είναι το ίδιο με τον Διόνυσο. Απέκτησε αυτήν την επίκληση από τις τελετές προς αυτόν. Γιατί οι βάρβαροι αποκαλούν τη βακχική κραυγή «σαβάζειν», οπότε και κάποιοι από τους `Ελληνες ακολούθησαν και απεκάλεσαν την κραυγή «σαβασμός»... ...Επίσης, ονομάζονταν «σαβοί» τα μέρη που είχαν αφιερωθεί στον Διόνυσο και στις βακχιάζουσές του. Ο Δημοσθένης στον «Υπέρ Κτησιφώντος» λόγο του [τους αναφέρει]»
Ο Σαβάζιος παριστάνεται σε απεικονίσεις πάντα πάνω σε άλογο, να φορά φρυγικό ένδυμα και με πλήθος σύμβολα. Η λατρεία του διαδόθηκε και στη Ρώμη, όπου πρωτοεμφανίζεται τον 2ο αιώνα π.Χ., και από εκεί σε ολόκληρη τη Ρωμαϊκή Αυτοκρατορία, όπως εξάλλου και άλλες ανατολικές λατρείες. Κάποτε το όνομα Σαβάζιος συγχέεται από τους Ρωμαίους με το εβραϊκό Σαβαώθ όταν οι συγκρητιστικές και μονοθεϊστικές τάσεις τον παρουσιάζουν ως τον θεό λυτρωτή. Ο Πλούταρχος γράφει στα Συμποσιακά του (ΙV 6) ότι οι Εβραίοι λάτρευαν τον Διόνυσο και ότι η «ημέρα των Σαββάτων» ήταν εορτή του Σαβαζίου.
Μεταμόρφωση Παλαμά Καρδίτσας

Γεωγραφία - Ιστορία

Η Μεταμόρφωση (παλιότερα Κουρτίκι) βρίσκεται στο κέντρο της περιφερειακής ενότητας Καρδίτσας σε απόσταση 7 χλμ. ΒΔ. του Παλαμά και 26 χλμ. ΒΑ. της Καρδίτσας. Αποτελεί οικισμό και τοπική κοινότητα του δήμου Παλαμά και είναι κτισμένος στις δυτικές όχθες του ποταμού Καλέντζη, στο χαμηλότερο σημείο του Θεσσαλικού Κάμπου. Οι  μόνιμοι κάτοικοι του χωριού, σύμφωνα με την απογραφή του 2011, είναι 407. Η συντριπτική πλειοψηφία  τους ασχολούνται με τη γεωργία, κυρίως με την καλλιέργεια βαμβακιού, και λιγότερο με την κτηνοτροφία. Χαρακτηριστική τοποθεσία του χωριού, είναι το ξωκλήσι της Μεταμόρφωσης του Σωτήρος, στον προαύλιο χώρο του οποίου διοργανώνεται κάθε χρόνο πανήγυρις με τεράστια προσέλευση προσκυνητών από ολόκληρη την Θεσσαλία το διήμερο 5 και 6 Αυγούστου με χορευτικές εκδηλώσεις.
Διεθνές Φεστιβάλ Κινηματογράφου Παλμ Σπρινγκς

Το Διεθνές Φεστιβάλ Κινηματογράφου Παλμ Σπρινγκς (Palm Springs International Film Festival) είναι φεστιβάλ κινηματογράφου που λαμβάνει χώρα στο Παλμ Σπρινγκς της Καλιφόρνια. Αρχικά, προωθήθηκε από το Δήμαρχο Σόνι Μπόνο και στη συνέχεια η εταιρεία Nortel έγινε χορηγός, ξεκίνησε το 1989 και λαμβάνει χώρα ετησίως τον Ιανουάριο. Διοικείται από την Διεθνή Κινηματογραφική Κοινωνία Παλμ Σπρινγκς, η οποία επίσης διοικεί το Διεθνές Φεστιβάλ Παλμ Σπρινγκς Ταινιών Μικρής Διάρκειας που διεξάγεται κάθε Ιούνιο.
Ο Μάικλ Μπάρκερ, συν-πρόεδρος της εταιρείας Sony Pictures Classics, χαρακτήρισε το φεστιβάλ ως ένα καλό μέρος για να προβληθούν ξενόγλωσσες ταινίες και τόνισε την ικανότητα του φεστιβάλ να διαδίδει από στόμα σε στόμα τις καλές ταινίες. Το φεστιβάλ είναι γνωστό για το γεγονός ότι προβάλλει τις περισσότερες υποψηφιότητες για Όσκαρ Καλύτερης Ξενόγλωσσης Ταινίας. Είναι επίσης γνωστό για τις τελετές απονομής των βραβείων της όπου πολλοί ηθοποιοί όπως οι: Μπραντ Πιτ, Κλιντ Ίστγουντ, Σον Πεν, Ντάστιν Χόφμαν, Αν Χάθαγουεϊ και Λεονάρντο Ντι Κάπριο έχουν παρευρεθεί. Τον Ιανουάριο του 2011, στους τιμώμενους του φεστιβάλ περιλαμβάνονταν οι Μπεν Άφλεκ και Ντάνι Μπόιλ. Ο σκηνοθέτης του φεστιβάλ είναι ο Ντάριλ ΜακΝτόναλντ, ο οποίος είναι επίσης για πολλά χρόνια σκηνοθέτης του Φεστιβάλ Κινηματογράφου Σιάτλ.
Συγκρότημα εκτοξεύσεων 3

Ιστορικό

Στο συγκρότημα αυτό πραγματοποιήθηκαν το 1950 οι πρώτες εκτοξεύσεις πυραύλων στο ακρωτήριο Κανάβεραλ, και έγιναν δοκιμαστικά με τον γερμανικό πύραυλο Α4 που ήταν λάφυρο πολέμου.
Την δεκαετία του 1950 εκτοξεύθηκαν επίσης δοκιμαστικοί πύραυλοι εδάφους - εδάφους Bomarc και X-17. Στις 17. Ιανουαρίου του 1958 εκτοξεύτηκε δοκιμαστικά ο πύραυλος UGM-27 Polaris.
Εξάτμιση

Μέθοδος διαχωρισμού

Η εξάτμιση χρησιμοποιείται ως φυσική μέθοδος διαχωρισμού ομογενών μιγμάτων υγρών-στερεών. Συνήθως το υγρό μείγμα απλώνεται σε μεγάλες επιφάνειες και υπό την επίδραση του ήλιου εξατμίζεται το υγρό αφήνοντας στο δοχείο το στερεό υπόλειμμα. Αυτή η μέθοδος εφαρμόζεται στις αλυκές για το διαχωρισμό του αλατιού από τη θάλασσα.
Α΄ Εθνική ποδοσφαίρου ανδρών 2003-2004

Το πρωτάθλημα της περιόδου 2003-04 ήταν το 45ο που διεξήχθη σε μορφή εθνικής κατηγορίας και το 25ο από καταβολής του επαγγελματικού ποδοσφαίρου. Το κατέκτησε ο Παναθηναϊκός για 19η φορά στην ιστορία του. Θέση στο Champions League της επόμενης περιόδου εξασφάλισαν επίσης ο Ολυμπιακός και ο ΠΑΟΚ.
Μιγέλ ντε Ουναμούνο

Βιογραφία

Βασκικής καταγωγής, από αστική καθολική οικογένεια, σπούδασε στην Φιλοσοφική σχολή της Μαδρίτης και το 1891 γίνεται καθηγητής των Ελληνικών στο πανεπιστήμιο της Σαλαμάνκας και το 1901 πρύτανίς του. 
Έχει δημοσιεύσει εν τω μεταξύ κείμενα στα οποία καταφαίνεται τόσο η αντίθεσή του προς την συντηρητική κυβερνητική πολιτική όσο και οι αγωνιώδεις αμφιβολίες του σχετικά με τον βαθιά ριζωμένο στην Ισπανία Καθολικισμό. 
Το 1914 παύεται, αλλά η περίοδος που ακολουθεί είναι η πιο παραγωγική του  Ουναμούνο. Το 1923 το δικτατορικό καθεστώς του Πρίμο ντε Ριβέρα τον εξορίζει στις Καναρίους Νήσους, απ’ όπου όμως διαφεύγει τον ίδιο χρόνο στην Γαλλία. Ανακαλείται από την εξορία αλλά παραμένει στην Γαλλία μέχρι την πτώση της δικτατορίας Ριβέρα, την οποία, παράλληλα με το έργο του, πολεμά με άρθρα και επιστολές. Επανέρχεται τότε στις θέσεις του, εκλέγεται βουλευτής και απολαμβάνει εξαιρετικών τιμών.   
Αλλά η δημοκρατία που εγκαθιδρύθηκε τον τρομάζει με την βιαιότητα και τις ακρότητές της. Κι όταν ξεσπά η ανταρσία του Φράνκο, συντάσσεται με τους εθνικιστές πιστεύοντας ότι θα επιβάλουν την τάξη. Σύντομα όμως και αυτές οι αυταπάτες διαλύονται κι ο Ουναμούνο, στον λόγο του επί τη ενάρξει του ακαδημαϊκού έτους 1936, εκφράζει την πίστη του στην ελευθερία. Παύεται πάλι, τίθεται σε κατ’ οίκον περιορισμό και σε λίγο πεθαίνει.
Ο Ουναμούνο θεωρείται ένας από τους σημαντικότερους Ισπανούς συγγραφείς της εποχής του. Το έργο του απεικονίζει την πάλη ενός ανθρώπου που θέλει αλλά δεν μπορεί να πιστέψει στον Θεό και που δυσπιστεί επίσης απέναντι στην επιστήμη και την λογική. Το πιο γνωστό του μυθιστόρημα είναι το Άμπελ Σάντσεθ: Μια ιστορία πάθους, μια σύγχρονη ματιά στην ιστορία του Άβελ και Κάιν που αποτελεί ανατομία του φθόνου. Στο μυθιστόρημά του Καταχνιά, ο ήρωας του έργου εξεγείρεται κατά του συγγραφέα που σχεδιάζει να τον «σκοτώσει», όπως ο καταδικασμένος σε θάνατο Άνθρωπος εξεγείρεται κατά του Θεού για την μοίρα του.
Γενικές εκλογές στον Άγιο Μαρίνο (2016)

Γενικές εκλογές διεξήχθησαν στον Άγιο Μαρίνο στις 20 Νοεμβρίου 2016. Η συμμαχία Πρώτα ο Άγιος Μαρίνος έλαβε την πλειοψηφία των ψήφων του λαού, αλλά δεν εξασφάλισαν την πλειοψηφία στο Μεγάλο και Γενικό Συμβούλιο, καταλαμβάνοντας αρχικά 25 έδρες. Καθώς καμία αυτόνομη συμμαχία δεν πέτυχε να κερδίσει την πλειοψηφία των εδρών, ένας δεύτερος γύρος πραγματοποιήθηκε στις 4 Δεκεμβρίου 2016 μεταξύ των δύο πρώτων συνασπισμών, Πρώτα ο Άγιος Μαρίνος και Adresso.sm, για να καθοριστεί ο νικητής του μπόνους (με βάση το εκλογικό σύστημα). Στον δεύτερο γύρο ο συνασπισμός Adresso.sm κέρδισε το 58% των ψήφων, με αποτέλεσμα να γίνει ανακατανομή των εδρών και η νικήτρια συμμαχία να λάβει 35 έδρες.

Εκλογικό σύστημα

Τα 60 μέλη του Μεγάλου και του Γενικού Συμβουλίου εξελέγησαν με την αναλογική εκπροσώπηση, με την κατανομή των εδρών, χρησιμοποιώντας τη μέθοδο Ντ' Οντ.Το εκλογικό όριο υπολογίζεται πολλαπλασιάζοντας τον αριθμό των κομμάτων που κατέρχονται στις εκλογές με το 0,4, με το μέγιστο δυνατό όριο του 3,5%.
Σε περίπτωση που κανένας συνασπισμός δεν λάβει την απόλυτη πλειοψηφία, διεξάγεται επαναληπτικός γύρος των εκλογών ανάμεσα στους δύο δημοφιλέστερους συνασπισμούς. από τους οποίους θα αποκτήσει ένα δώρο σε έδρες – μία έδρα επιπλέον για την εξασφάλιση της πλειοψηφίας.
Ο Θεός της Σφαγής

Πλοκή

O 11χρονος γιος των Μάικλ και Πενέλοπι Λόνγκστριτ δέχτηκε επίθεση στο πάρκο. Οι Νάνσι και Άλαν Κόουαν, γονείς του αγοριού που έκανε την επίθεση, επισκέπτονται τους Λόνγκστριτ για να λύσουν το όλο θέμα με τον ευκολότερο δυνατό τρόπο. Ενώ στην αρχή τα πράγματα είναι άκρως πολιτισμένα, σταδιακά η συνάντηση αυτή ξεφεύγει από τον έλεγχο και η ένταση ανάμεσα στις δύο οικογένειες αρχίζει να μεγαλώνει, μέχρι που εκρήγνυται.

Box office

Με προϋπολογισμό 25.000.000 δολάρια, η ταινία έκανε άνοιγμα τριημέρου στην 33η θέση με 79.700 δολάρια. Συνολικά συγκέντρωσε 2,5 εκατομμύρια δολάρια στο αμερικανικό box office και 25 εκατομμύρια δολάρια στον υπόλοιπο κόσμο. Παγκοσμίως απέφερε 27,6 εκατομμύρια δολάρια.
Τσάρλι Μπενάντε

Βιογραφία

Ο Μπενάντε γεννήθηκε στο Μπρονξ της Νέας Υόρκης στις 27 Νοεμβρίου 1962. Οι μουσικές του επιρροές προέρχονται από διάφορα ιδιώματα της ροκ μουσικής με συγκροτήματα όπως οι Beatles και οι Rolling Stones από την δεκαετία του '60, οι Led Zeppelin και οι Black Sabbath από το ευρωπαϊκό χαρντ ροκ της δεκαετίας του '70, οι KISS και οι Van Halen από το αντίστοιχο αμερικάνικο, όπως και τα πανκ συγκροτήματα των Discharge και Sex Pistols.
Έγινε μέλος των Anthrax στα 21 του χρόνια, το 1983, συνεχίζοντας μέχρι σήμερα ως ντράμερ του συγκροτήματος. Μαζί τους έχει κυκλοφορήσει δέκα στούντιο δίσκους, εκ των οποίων οι τέσσερις βραβεύθηκαν ως χρυσοί ("Among the Living", "State of Euphoria", "Persistence of Time" και "Sound of White Noise") και συνολικά τέσσερα άλμπουμ τους σκαρφάλωσαν στο Top-30 του Billboard. Οι Anthrax, μαζί με τους Metallica, Slayer και Megadeth αποτελούν τους Big Four του αμερικάνικου thrash metal και περιοδεύουν μαζί κατά διαστήματα.
Το 1985, δημιούργησε το crossover thrash συγκρότημα Stormtroopers of Death, μαζί με τον κιθαρίστα των Anthrax, Σκοτ Ίαν, τον πρώην μπασίστα του συγκροτήματος, Ντάνι Λίλκερ και τον τραγουδιστή των M.O.D., Μπίλι Μιλάνο. Οι Stormtroopers of Death κυκλοφόρησαν το ιδιαίτερα επιδραστικό άλμπουμ "Speak English or Die", έναν από τους πρώτους δίσκους οι οποίοι ένωσαν το thrash metal με την hardcore punk μουσική. To 1999, κυκλοφόρησε ο δεύτερος στούντιο δίσκος του συγκροτήματος με τίτλο "Bigger Than the Devil".

Ο Μπενάντε θεωρείται ένας από τους πρωτοπόρους του διπλού μπάσου τύμπανου λόγω της μεγάλης ταχύτητας με την οποία παίζει, ενώ έκανε γνωστή την τεχνική blast beat, την οποία ξεκίνησε στο τραγούδι "Milk" των Stormtroopers of Death. Η γνώση κιθάρας τον βοήθησε να αποτελέσει βασικό στέλεχος της συνθετικής ομάδας των Anthrax, ενώ έχει παίξει σόλο κιθάρας στο κομμάτι "United Forces" από το "Speak English or Die".